《送潭帅朱晦翁先生赴经筵》
宋代·韩淲

度江今几时，恐同元祐初。中间一报复，河洛已丘墟。

先生讲金华，此意将何如。君子与小人，似难动诛锄。

要使各当位，正论常有馀。幸哉边陲静，群蛮亦安居。

大是民力穷，郡邑困军储。又且士气弱，虚言多阔疏。

先生其扶持，行顾平日书。西风动召节，帅阃来徐徐。

经行得古台，逸揽志愈摅。孺子守穷巷，敢负师训欤。

殷勤拜席间，别语不暇舒。斐然忽成章，先生其念诸。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。